Søndag måtte Jeppe Curth forlade fodboldbanen før tid, da han kom til skade med sin skulder få minutter inde i anden halvleg i kampen mod OB. Den skulderskade betyder indtil videre fire ugers pause til angriberen. - Der er et stykke i skulderen, der er gået i stykker. Det betyder, at jeg indtil videre skal holde mig i ro i fire uger, siger Jeppe Curth til TV2/Nord. Skadespausen kan dog forkortes, hvis Jeppe Curth kommer sig hurtigere med den skadede skulder end forventet. - Jeg håber selvfølgelig at være tilbage før, siger Jeppe Curth til TV2/Nord. Samtidig forlyder det, at målmand Nicolai Larsen mandag har fået foretaget en MR-scanning. Han måtte udgå allerede før kampen mod OB blev fløjtet igang, da han skadede sit knæ under opvarmningen. Resultatet af dagens scanning kendes endnu ikke.

Referat:
En skade i søndagens fodboldkamp mod OB betyder nu fire ugers pause til AaB's Jeppe Curth.